b'\n_START_ARTICLE_\nE\xc4\x9firdir\n_START_SECTION_\nIme\n_START_PARAGRAPH_\nMesto in jezero sta se v preteklosti imenovala E\xc4\x9fridir. Ime je potur\xc4\x8deno starogr\xc5\xa1ko ime Akrotiri. Ker naziv E\xc4\x9fridir v tur\xc5\xa1\xc4\x8dini pomeni biti\xc2\xa0\xc2\xbbskrivljen\xc2\xab\xc2\xa0ali\xc2\xa0\xc2\xbbupognjen\xc2\xab, so v 1980. letih zamenjali vrstni red \xc4\x8drk\xc2\xa0\xc2\xbbi\xc2\xab\xc2\xa0\xc2\xbbr\xc2\xab\xc2\xa0in iz imena zbrisali negativni prizvok. Novi naziv E\xc4\x9firdir spominja na predenje in cvetje. Mnogo Turkov za oba toponima \xc5\xa1e vedno uporablja njuno staro ime.\n_START_SECTION_\nZgodovina\n_START_PARAGRAPH_\nMesto so ustanovili Hetiti, potem pa so ga okoli leta 1200 pr. n. \xc5\xa1t. zasedli Frigijci. Slednje so kasneje porazili Lidijci, Lidijce Perzijci in Perzijce Aleksander Veliki. Rimljani so mesto imenovali Prostanna, Bizantinci pa Akrotiri, kar pomeni polotok. V bizantinskem obdobju je bil v mestu sede\xc5\xbe \xc5\xa1kofije. Mesto so okoli leta 1080 zasedli Seld\xc5\xbeuki in ga obdr\xc5\xbeali do leta 1280, ko ga je pleme Hamido\xc4\x9fullar\xc4\xb1 izbralo za prestolnico svojega emirata. Emirat je trajal do leta 1381. V 14. stoletju je E\xc4\x9firdir obiskal maro\xc5\xa1ki svetovni potnik Ibn Batuta in ga opisal kot \xc2\xbbveliko in gosto naseljeno mesto z bogatimi bazarji, potoki, drevesi in sadovnjaki, ki stoji na obali sladkovodnega jezera\xc2\xab. Leta 1417 so mesto zasedli osmanski Turki. Do 1920. let so v mestu \xc5\xbeiveli predvsem pravoslavni Grki.\n_START_SECTION_\nOpis\n_START_PARAGRAPH_\nMesto le\xc5\xbei med jezerom E\xc4\x9firdir in goro Sivri. V mestu je grad, katerega naj bi zgradil lidijski kralj Krez (vladal 560 pr. n. \xc5\xa1t. do okoli 547 pr. n. \xc5\xa1t.), dograjevali pa Rimljani, Bizantinci in Seld\xc5\xbeuki. Leta 2010 je imelo 19.417 prebivalcev, v poletnih mesecih pa njihovo \xc5\xa1tevilo znatno pove\xc4\x8dajo \xc5\xa1tevilni turisti. Doma\xc4\x8dini se ukvarjajo tudi z ribi\xc5\xa1tvom na jezeru E\xc4\x9firdir._NEWLINE_Na jezeru je majhen otok Ye\xc5\x9fil Ada - Zeleni otok, povezan z mestom s kratkim nasipom za pe\xc5\xa1ce. Na njem je ve\xc4\x8d restavracij, hotelov, penzionov in nekaj zasebnih stanovanjskih hi\xc5\xa1. V preteklosti je bila na njem gr\xc5\xa1ka vas, od katere je ostalo samo nekaj kamnitih hi\xc5\xa1.'